
Adresseliste


03/3027  ARTS-VI-ELU
07.05.2003

445.23

Vedtak om uttak av jerv fra ynglehi i  området Rødalen i Tynset, Alvdal og Folldal kommuner

Vi viser til søknad av 22.04.03 der Folldal kommune, i samråd med Tynset og Alvdal kommuner søker om tillatelse til uttak og avliving av årsunge(r), samt mordyr av jerv fra et konkret ynglehi innenfor de tre kommuner.  Videre vises til felles søknad fra Norges Bondelag, Norges Bonde- og Småbrukarlag og Norsk sau- og geitalslag av 10.04.03, der det søkes om uttak av jervehi i Sør-Norge våren 2003.

Bakgrunn

Søknaden om felling av jervunge(r) og mordyr er begrunnet ut fra en helhetsvurdering av skadesituasjonen på sau, forebyggende tiltak, resultatet av lisensjakta på jerv, tidligere forsøk på skadefelling på barmark samt en vurdering av områdets betydning som beiteområde for sau og rein. 

Innenfor de tre kommuner slippes rundt 50.000 sau og lam på beite, hvorav ca 15.000 i Folldal, og skader voldt av rovdyr, og i særdeleshet jerv har vært betydelig.  Det har de seinere år vært gitt tillatelser til skadefelling på barmark uten at dette har gitt særlige resultater.  Det har også vært satt i verk forebyggende tiltak mot skader, men så langt har ikke disse hatt særlig skadereduserende effekt på skader voldt av jerv. 

Direktoratets vurdering

Det vises innledningsvis til søknaden datert 22. april 03.

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforsksriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare   gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. 35 (1996/97) og Innst. S. nr. 301 (1996/97). Av disse dokumenter fremgår bl.a. at jervebestanden i Nord-Norge skal forvaltes slik at en sikrer sammenhengende utbredelse og reproduksjon på Nordkalotten, og at uttak av jerv ikke skal føre til redusert bestandsstørrelse i forhold til bestandsstørrelsen på det tidspunkt Stortingsmeldingen ble behandlet.

Ved opphevelse av kjerneområdet for jerv i Sør-Norge fra og med 1. april 2002 har Miljøverndepartementet lagt til grunn at et bestandsmål på minst 10-15 årlige ynglinger.  Dette vil innebære en videreføring av ambisjonsnivået for å sikre artens overlevelse i Sør-Norge.  Likeledes skal det tas høyde for at muligheten til utveksling av jerv mellom bestanden i Sør-Norge og den felles svensknorske bestanden sikres.  

Pr. 6. mai 2003 er det følgende status for yngling av jerv i Sør-Norge:

8 dokumenterte ynglinger ( 4 i Hedmark, 3 i Sør-Trøndelag og 1 i Oppland), 4 antatte ynglinger som det så langt av ulike årsaker ikke har vært mulig å få endelig verifisert (3 i Oppland og 1 i Hedmark) og minimum 5 sannsynlige men ennå noe usikre ynglinger (2 i Sør-Trøndelag, 2 i Hedmark og 1 i Oppland).

Felles for de antatte og usikre ynglinger er at endelig verifikasjon ikke vil foreligge før etter en barmarkskontroll senere i år.

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. 

Forekomsten av jerv i Hedmark har økt de senere årene og det er i 2003 dokumentert yngling i 4 områder. I tillegg er det sannsynlig yngling i ytterligere 3 lokaliteter. Den økte aktiviteten av jerv i fylket har ført til et betydelig skadeomfang forvoldt av arten. De nordvestlige delene av Hedmark som har hatt de største skadeproblemene, er svært viktige beiteområder for sau. Tettheten av sau samt de klimatiske forholdene fører til at det er vanskelig både av praktiske og økonomiske årsaker å gjennomføre for eksempel tidlig sanking i stort omfang i disse delene av fylket.

Jerven har etter hvert blitt den største skadegjøreren på bufe i fylket når det gjelder antall dyr tatt av fredet rovvilt. Den årlige økningen i skadeomfang har de siste årene vært betydelig med en økning i krav om erstatning på om lag 500 dyr i året. Således ble det krevd erstattet 3484 sau/lam tatt av jerv i 2002. Av disse er 2020 erstattet som tatt av jerv. De mest utsatte kommunene har vært Folldal, Tynset og Alvdal. I forhold til behandling av søknader om erstatning for rovviltskader har det for fylkesmannen vært et problem at det i enkelte områder har blitt funnet få eller ingen kadavre slik at tapsforhold kan dokumenteres tilfredstillende. Det aktuelle området Rødalen i Tynset kommune er et område med lav dokumentasjonsgrad.

I fylkesmannens utkast til forvaltningsplan for store rovdyr i Hedmark, som er utarbeidet i samråd med det regionale utvalget for rovviltforvaltning, er det påpekt at det ikke er ønskelig med yngling av jerv i spesielt sauetette områder og i kommunene Ringsaker, Alvdal, Folldal og Tynset og Tolga vest for Glomma. Dette er på bakgrunn av at effektive forebyggende tiltak vanskelig lar seg gjennomføre av praktiske, landbruksmessige og økonomiske årsaker i disse sauetette områdene. Et uttak av ynglende tispe med unger i området Rødalen i Tynset kommune vil på denne bakgrunn være i samsvar med utkastet til forvaltningsplan.

Ut fra vurderingene ovenfor, og med hjemmel i Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om uttak av 1 jervehi i Folldal, Tynset og Alvdal kommuner i Hedmark. 

Følgende vilkår er knyttet til iverksettelse av fellingstillatelsen:

1. Hiuttaket skal skje på den aktuelle lokaliteten i området Rødalen i Tynset kommune med tilgrensende områder i Folldal og Alvdal  kommuner i Hedmark fylke.

2. Direktoratet for naturforvaltning v/Statens Naturoppsyn er ansvarlig for gjennomføring av hiuttaket. Uttaket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 8. mai 03 – 20. mai 03.

4. Direktoratet for naturforvaltning v/artsavdelingen kan til enhver tid trekke tilbake tillatelsen.

Vedtaket kan påklages til Miljøverndepartementet innen 3 uker, jfr. forvaltningsloven §§ 28 og 29. En eventuell klage skal fremsettes for direktoratet, jfr. forvaltningsloven § 32.

